[{"text_idx": "#000001", "text": "Antau\u0306 77 jaroj, post la teruraj\u0302oj de la Dua Mondmilito, 51 nacioj ratifis la C\u0302arton de la Unuig\u0302intaj Nacioj. Tiel kreig\u0302is la plej granda kaj vere tutmonda organizo, la plej ambicia diplomatia klopodo por internacia paco. UN, nuntempe konsistanta el 193 membraj s\u0302tatoj, farig\u0302is la plej grava forumo por trakti tutmondajn aferojn."}, {"text_idx": "#000002", "text": "UN ne regas, sed kunvenigas: g\u0302i estas la ununura loko kie la nacioj de la mondo povas kunveni kiel tuto, diskuti komunajn problemojn kaj trovi komunajn solvojn. Kompreneble, c\u0302io dependas de la nacioj mem, de la volo krei mondon kiu funkcias lau\u0306 la valoroj de la C\u0302arto de UN: paco, justeco kaj socia progreso."}, {"text_idx": "#000003", "text": "La mondo (tio estas ni c\u0302iuj kaj la naturo kie ni vivas) bezonas renovigitan decidon de la registaroj realigi tiujn celojn. Ni devas firme kaj konstante au\u0306digi nian deziron vivi en tiu mondo kie c\u0302iuj estas liberaj kaj egalaj lau\u0306 digno kaj rajtoj, kaj c\u0302iuj povas kunvivi en harmonio kun la natura medio."}, {"text_idx": "#000004", "text": "Kiel diris la Prezidanto de la 77-a G\u0302enerala Asembleo de UN Csaba Ko\u030bro\u0308si, oni bezonas solvojn pere de solidareco, dau\u0306ripoveco kaj scienco. Ni bezonas konstrui surbaze de tio kio unuigas nin, kaj konstrui konfidon."}, {"text_idx": "#000005", "text": "Universala Esperanto-Asocio, ekde sia fondig\u0302o en 1908, laboras por montri la gravecon de la lingva flanko en la klopodoj por internacia komprenig\u0302o. Pro tio, nia organizo havas konsultan statuson kun Unuig\u0302intaj Nacioj kaj kun UNESKO, nuntempe aktivas en la estraro de la Konferenco de Neregistaraj Organizoj (CoNGO) kaj ties Komitato pri Lingvoj, kaj subtenas la laboron de la studgrupo pri lingvoj kaj UN."}, {"text_idx": "#000006", "text": "Inter la celoj de nia organizo, estas agado por superi la lingvan problemon en internaciaj rilatoj kaj faciligi la internacian komunikadon. Ni subtenas lingvan justecon, por ke c\u0302iuj estu au\u0306skultataj en decidoj por la estonteco de la homaro."}, {"text_idx": "#000007", "text": "Okaze de la Tago de Unuig\u0302intaj Nacioj, ni salutas tiun organizon tiel esencan por la estonteco de nia planedo, promesas nian dau\u0306ran kunlaboron, kaj apelacias al la membraj s\u0302tatoj de UN flankenmeti siajn diferencojn kaj labori ne por siaj propraj interesoj sed por la interesoj de ni c\u0302iuj."}]